Gedagte vir die dag: Raak rustigFoto: Annelize Brits Kom na My toe, julle almal wat moeg is en swaar laste moet dra, en Ek sal julle lewens verkwik. Neem my juk op julle skouers. Kom leer van My, want Ek is sag en nederig van hart, en julle sal rus en nuwe moed vir julle lewe kry. (Matteus 11:28-29) Ons word te dikwels vasgevang in die gejaagdheid van die lewe. Daar is so baie dinge om te doen en voor jy dit besef, beweeg die lewe teen die spoed van lig. Hoe vinniger jy beweeg, hoe moeiliker is dit om aandag te gee aan die dinge reg rondom jou. Ongelukkig lei dit daartoe dat jy uiteindelik verby die dinge jaag wat eintlik belangrik is in jou lewe – God, jou gesin, vriende. Jy moet leer om rustiger te leef, te rus en die seëninge te geniet wat reg voor jou is. Jesus wys vir jou hoe om stadiger te leef. Hy belowe om rus, verkwikking en betekenis aan jou uitgeputte en moeë siel te gee. Is jy so besig dat jy by die dinge verbyjaag wat die belangrikste vir jou is?